Lood se praatjies: Die Donkerbril-brigade | Netwerk24
Lood se praatjies: Die Donkerbril-brigade
Deur Lood 13 Februarie 2020 00:01
Zandile Gumede, voormalige eThekwini-burgemeester wat van bedrog aangekla word, is besig met 'n verstommende terugkeerpoging om streekvoorsitter van die ANC daar te word. En daar is duidelik niks of niemand in die ANC wat dit kan of wil keer nie. Tot daarna toe met pres. Cyril­ Ramaphosa se "veldtog teen korrupsie". Die korrupte Donkerbril­brigade daag hom openlik uit – kamerade Tony Yengenien Ace Maga­shuleingesluit. In nog 'n KwaZulu-Natalse substreek, Moses Ma­bhida, is 'n familielid van oudpres. Jacob Zuma, ene Mzi Zuma, glo ook 'n kandidaat. Wat 'n ongure spulletjie.
Wat was alternatief?
Sopas is oudpres. FW de Klerk se 2 Februarie 1990-toespraak en oudpres. Nelson Mandela se vrylating op 11 Februarie daardie jaar, 30 jaar gelede, herdenk. Albei se historiese impak word regdeur net gemeet teen die huidige stand van regering. Vele het baie te sê, maar daar word geswyg oor wat die alternatief dan sou wees. Mandela is wel die stand van sake gespaar.
RAAKVATTER:Danny Titus: " 'n Mens moet dit seker versigtig sê, maar anders as Zuma se nalatenskap aan Ramaphosa, was die staat wat De Klerk aan Mandela nagelaat het veel doeltreffender."
NAT VADOEK: Die DA vir sy plan om die Wes-Kaapse wetgewer met die steun van die ANC te vergroot. Dit skep 'n presedent vir 'n landwye poste-inflasie vir beroepspolitici. Ongelooflike swak skuif.
BITTERBEK: Nancy Pelosi, Amerikaanse speaker, vir haar opskeur van pres. Donald Trump se toespraak. Haar pogings om hom afgedank te kry, het misluk en die Demokrate se verkiesingsveldtog is in chaos.
"Siek grap oor spekskiet"
Met die siekbriewe en jaggewere so op die voorgrond, wil dit voorkom of iemand besig is om spek te 'siek', 'skuus, te skiet." Aan die woord is Coen Swart van Vanderbijlpark. Hy noem nie name nie, maar sy koffiebeker en filterkoffie is op pad. Want ongetwyfeld verwys hy na JZ se bedenklike siekbrief-poging (selfs dit kan nie eens meer reg gedoen word nie) in die hof en die foto van hom met die geweer. Wat 'n siek grap.
Die jaar het met 'n drafstap begin, die rubriek verskyn weer weekliks en die bydraes moet inrol. Stuur dit gerus aan lood@beeld.com of SMS 32515.